РЕПУБЛИКА СРПСКА

ОПШТИНА УГЉЕВИК

НАЧЕЛНИК ОПШТИНЕ

Број: 02/7-404-139/22

Датум, 23.01.2023. године

На основу одредбе члана 82. став 3. Закона о локалној самоуправи („Службени гласник Републике Српске“, број 97/16), члана 70. а у вези са чланом 33. и 34. Закона о јавним набавкама БиХ („Службени гласник БиХ“, број 39/14), и приједлога Конкурсне комисије, Начелник општине Угљевик, доноси следећу

 *О Д Л У К У*

 *о избору најбољег графичког идејног рјешења*

 Члан 1.

У спроведеном конкурсу за избор најбољег графичког идејног рјешења за израду новогодишњег рекламног материјала и то:

1. Новогодишња честитка од стране Начелника општине и Предсједника СО-е примаоцима исте;
2. Рекламна кеса, штампана;
3. Роковник, штампани, формат Б5, 120 листова;
4. Хемијска оловка са натписом;
5. Шоља за кафу и чај са амбалажом, максималне запремине до 300 мл са натписом;
6. УСБ стикер меморије 8 ГБ са натписом;
7. Кутија поклон са натписом;

изабрано је графичко идејно рјешење учесника штампарска радња „Слово“ Савка Марковић с.п. Угљевик за понуђену укупну цијену у износу од 63,70 КМ за понуђене појединачне производе од тачке а) до г) из овог става.

Након успјешно проведеног конкурса провешће се преговарачки поступак без објаве обавјештења о набавци, у складу са одредбом члана 23. став 1. тачка а) Закона о јавним набавкама БиХ (Службени гласник БиХ, број 39/14) /даље у тексту: ЗЈН БиХ/ а у коме поступку ће бити уговорене укупне количине сваког од појединачних производа од тачке а) до ф) из става 1. члана 1. ове Одлуке а које ће бити предмет набавке.

 Члан 2.

Ова одлука ће се објавити на веб страници уговорног органа [www.опстинаугљевик.нет](http://www.opstinaugljevik.net). истовремено с упућивањем учеснику који је учествовао у поступку набавке, у складу са одредбом члана 70. став 6. ЗЈН-а БиХ.

 О б р а з л о ж е њ е

Јавна набавка је спроведена путем Конкурса за израду графичког идејног рјешења новогодишњег рекламног материјала побројаног од тачке а) до г) у ставу 1. члана 1. ове Одлуке, а на основу Одлуке о покретању поступка јавне набавке број: 02/7-404-139/22 од 09.12.2022. године.

Обавјештење о набавци број: 894-6-2-104-3-91/22 објављено је на порталу јавних набавки дана 30.12.2022. године.

Процјењена вриједност набавке износи 15.000,00 КМ без зарачунатог ПДВ-а.

Конкурсна комисија је именована Рјешењем број: 02/7-404-139/22 од 30.12.2022. године Република Српска Општина Угљевик Начелник општине.

До краја рока за доставу понуда достављена је једна понуда. Понуда означена идентификационом шифром „62736“ је анонимна и запримљена је дана 16.01.2023. године под бројем: 02/6-Понуда-6/22 у 12 сати и 06 минута.

Конкурсна комисија се састала дана 18.01.2023. године када је приступила отварању пристигле понуде приликом чега је утврђено да се у понуди налазе три затворене коверте и то:

-„Конкурсни рад“ са ознаком идентификационе шифре у горњем десном углу;

- „Аутор“ са ознаком идентификационе шифре у горњем десном углу;

- „Контакт“ са ознаком идентификационе шифре у горњем десном углу;

Комисија је отворила коверту са ознаком „Конкурсни рад“ и прочитано је образложење графичког идејног рјешења аутора за сваки од појединачних производа који су предмет набавке као и цијене ауторског хонорара и зантаских трошкова за сваки од појединачних производа који су предмет набавке. Понуђач је дао цијену ауторског хонорара на име израде сваког од појединачних производа који чине предметну набавку по једном комаду као и у укупности до максималне количине од 1000 комада, сем тога понуђач је дао и цијену занатских трошкова на име израде сваког од појединачих производа из предметне набавке по јединици мјере један комад. Укупна цијена услуга израде за понуђене појединачне производе од тачке а) до ф) из става 1. члана 1. ове Одлуке износи 63,70 КМ без зарачунатог ПДВ-а а коју понуђену цијену је прихватио уговорни орган. Даље с тим у вези укупне количине сваког од појединачних производа од тачке а) до ф) из става 1. члана 1. ове Одлуке а које ће бити предмет набавке, биће предмет преговора са побједником конкурса у преговарачком поступку без објаве обавјештења о набавци. Понуда садржи и графичке прилоге сваког од појединачних производа који су предмет набавке. Комисија се сложила да понуђена рјешења сваког од појединачних производа из предметне набавке испуњавају критеријуме које се односе на оригиналност и аутентичност понуђеног идејног рјешења и естетски квалитет понуђеног идејног рјешења а који су прописани конкурсном документацијом за ову набавку.

Комисија је на основу свега наведеног закључила да предметна понуда испуњава све пропозиције конкурса. Комисија је Одсјеку за јавне набавке, инвестиције и надзор уговорног органа доставила на даље поступање предметну документацију. Увидом у садржај документације из коверте „Контакт“ и коверте „Аутор“ утврђено је да је предметни понуђач који је доставио графичко идејно рјешење самостални предузетник и то штампарска радња „Слово“ Савка Марковић с.п. Угљевик. Увидом у приложену документцију утврђено је да одабрани понуђач испуњава све квалификационе услове тражене конкурсном документацијом.

Ова понуда је прихватљива, уједно најповољнија и достављени су сви тражени докази како је захтјевано конкурсном документацијом.

Сходно свему наведеном Комисија је констатовала да не постоје услови за оцјену и рангирање на основу критеријума утврђених конкурсном документацијом а због чињенице да је достављена само једна понуда. Уговорни орган је у цјелости прихватио приједлог Комисије и понуђено идејно рјешење понуђача штампарска радња „Слово“ Савка Марковић с.п. Угљевик изабрао као најбоље, па је према томе одлучено као у члану 1. ове Одлуке.

**ПРАВНА ПОУКА:**

Против ове одлуке може се изјавити жалба најкасније у року од 10 (десет) дана од дана пријема ове одлуке. Жалба се подноси путем овог уговорног органа у довољном броју примјерака, а који не може бити мањи од три, како би могла бити уручена изабраном понуђачу, као и другим странкама у поступку, директно на протокол уговорног органа у шалтер сали Општинске управе Општине Угљевик или препорученом пошиљком.

У прилогу ове одлуке достављамо:

- Записник о отварању понуда,

- Записник о прегледу и оцјени понуда.

Обрађивач:

\_\_\_\_\_\_\_\_\_\_\_\_\_\_\_\_\_\_

Одсјек за јавне набавке,

 инвестиције и надзор НАЧЕЛНИК ОПШТИНЕ

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

 Василије Перић, дипл.ецц.

 Достављено:

 1.учесницима у поступку,

 2.у спис и

 3.Одсјеку за послове скупштине и људске ресурсе на објаву